KUALITATIF+-+B3


 * BAB 3**
 * KAEDAH KAJIAN**


 * 3.0** **Pengenalan**

Bab ini akan membincangkan secara terperinci tentang rekabentuk kajian, lokasi kajian, subjek dan latar belakang subjek kajian, kajian rintis, prosedur kajian dan penganalisisan data. Dalam sesi temu bual, soalan yang dikemukakan melibatkan fahaman guru dalam pelaksanaan PBS di peringkat sekolah, kemahiran yang ada untuk melaksanakannya dan masalah-masalah yang dihadapi semasa melaksanakan PBS.


 * 3.1 Rekabentuk Kajian**

Kajian yang dijalankan merupakan kajian kualitatif fenomenologi. Pendekatan fenomenologi membolehkan kita meneroka pelbagai reaksi atau persepsi terhadap sesuatu fenomena. Kajian ini dibahagikan kepada dua bahagian. Bahagian pertama akan menggunakan soalan soal selidik bagi mengetahui tentang latar belakang subjek. Bahagian kedua melibatkan teknik pemerhatian dan temuduga. Individu-individu yang berlainan telah ditemubual tentang persepsi dan pengalaman mereka semasa mengendalikan PBS di sekolah.

Metodologi kualitatif ini memerlukan pengkaji pergi ke lokasi kajian untuk menemubual subjek dan membuat pemerhatian di sekolah serta keperluan yang berkaitan dengan kajian. Semasa sesi temu bual, soalan-soalan yang dikemukakan adalah fleksibel, teratur dan intensif untuk meneroka persepsi guru dalam mengendalikan PBS. Selain dari membuat catatan lapangan, pengkaji juga telah merekodkan sesi temu bual menggunakan alat perakam video. Rakaman video adalah perlu bagi memastikan reaksi, tingkah dan mimik muka subjek dapat diperhatikan oleh semua ahli. Rakaman video dan catatan pengkaji adalah bahan bukti yang akan dianalisis. Analisis kajian melibatkan pemindahan data dari rakaman video kepada data dalam bentuk bertulis dan seterusnya rumusan dan interpretasi akan dibuat mengenai sikap dan kefahaman guru bagi persoalan yang dikaji.


 * 3.2 Lokasi Kajian**

Sekolah yang dipilih oleh pengkaji merupakan sebuah sekolah harian bantuan penuh kerajaan yang terletak di daerah Gombak, Selangor. Sekolah ini merupakan sekolah gred B kategori luar bandar dan terdiri daripada 96 orang guru. Guru dalam bidang teknik dan vokasional adalah seramai 32 orang.


 * 3.3 Subjek Kajian**

Subjek kajian ini merupakan 5 orang guru dari bidang teknik dan vokasional. Subjek dipilih dengan menggunakan persampelan bertujuan berdasarkan pengalaman mengendalikan PBS di peringkat sekolah. Dengan itu, pengkaji akan mendapat jawapan kepada persoalan-persoalan yang telah digariskan.


 * 3.4 Prosedur Kajian**

Kajian ini menggunakan teknik edaran soalan soal selidik kepada individu yang telah dikenalpasti. Seterusnya pemerhatian dan temu bual dijalankan untuk mendapatkan maklumat daripada subjek kajian berkaitan persepsi dan pengalaman mereka semasa mengendalikan PBS di sekolah. Pemerhatian membolehkan pengkaji untuk merekod maklumat sebenar tentang apa yang berlaku dalam persekitaran (Creswell, 2005).

Bagi meningkatkan darjah kepercayaan terhadap kaedah ini, temubual diadakan berulang-ulang kali. Ia dijalankan di masa yang berbeza-beza tetapi masih bertanyakan soalan yang sama. Pengkaji akan cuba mencungkil dan meneroka fahaman subjek melalui soalan-soalan yang dikemukakan oleh pengkaji yang saling berkait dan bergantung kepada respon subjek berdasarkan protokol temu bual yang disediakan berdasarkan tujuan dan persoalan kajian.

Temu bual dijalankan pada waktu petang selepas waktu persekolahan bagi mengelakkan gangguan terhadap pembelajaran di sekolah. Responden kajian akan ditemu bual dalam masa selama 20 hingga 30 minit. Walaubagaimanapun, masa sebenar temuduga bagi subjek kajian adalah berbeza bergantung kepada respon yang diberikan oleh subjek kajian. Pengkaji juga akan mengemukan soalan –soalan spontan di samping soalan yang telah disediakan. Pengkaji juga membuat pemerhatian bagaimana pencerapan PBS dilakukan oleh subjek.


 * 3.5** **Pengurusan dan Analisis D ata**

Jawapan soalan soal selidik dianalisa berdasarkan bilangan dan peratus. Analisa data dari rakaman video temu bual dijalankan secara berperingkat. Pertama, data- data yang terdiri daripada tingkah laku lisan dan bukan lisan subjek, catatan pengkaji dan soal jawab ditranskripkan kepada bentuk bertulis. Diikuti peringkat yang kedua di mana tingkah laku subjek ditafsirkan atau proses pemerihalan ke atas tingkah laku subjek berdasarkan protokol kajian yang telah ditetapkan. Kajian ini akan menganalisis dan memerihalkan persepsi dan pengalaman semasa mengendalikan PBS di sekolah.


 * 3.6 Rumusan**

Bab ini membincangkan strategi kajian dan metodologi kajian yang digunakan. Metodologi kajian kualitatif merupakan kaedah paling sesuai untuk mengkaji sesuatu persoalan dengan lebih mendalam. Guru merupakan golongan yang terbaik untuk memberi maklumat tentang persoalan yang hendak dikaji. Pengalaman dan pandangan mereka tidak dapat diukur secara kuantitatif. Bilangan sampel juga agak terhad iaitu seramai 5 orang guru sahaja. Selain menjalankan temuduga terhadap sampel, kaedah pemerhatian juga digunakan bagi memperkukuhkan dapatan kajian serta kesahan dan kebolehpercayaan kajian ini.